Die massa-energieverband is ’n verband tussen die natuurkundige groothede massa en energie wat in 1905 deur Albert Einstein afgelei is uit sy spesiale relatiwiteitsteorie. Die formule wat dié verband weergee, E = mc2, is die bekendste formule uit die relatiwiteitsteorie. Op 26 September 1905 het Einstein sy spesiale relatiwiteitsteorie in die Duitse tydskrif Annalen der Physik gepubliseer. Op 21 November het die tydskrif nog ’n artikel deur hom geplaas. Die opskrif was "Is die traagheid van ’n liggaam afhanklik van sy energie-inhoud?" Einstein se antwoord op dié vraag was "ja". ’n Liggaam wat energie opneem, deur byvoorbeeld lig te absorbeer, kry ’n groter traagheid (massa): dit word moeiliker versnel. Die toename van die massa Δm hang saaam met die opgenome energie ΔE volgens die verband ΔE = Δm • c2. Hierin is c die ligsnelheid (299 792 458 m/s). Hierdie verband het betrekking op ’n "toename" van energie en massa. Later het Einstein verder gegaan en veronderstel dat die "hele" massa van ’n liggaam ’n uiting is van inwendige energie.